**Tisztelt Hölgyeim és Uraim!**

Szeretettel köszöntöm kedves vendégeinket az Adorate Kórus fennállásának hatodikévfordulója alkalmából rendezett hangversenyen. Aranyossy Árpád vagyok.

Elhangozott Luca Marenzio: *Et respicientes viderunt* című motettája, melynek szövege: Márk evangéliumából származik. Magyar fordítása: „És amikor odanéztek, látták, hogy a kő el van hengergetve, jóllehet igen nagy volt. Alleluja”. A továbbiakban elhangzó művek szövege nyersfordításban a padokban elhelyezett műsorlapon olvasható.

Mivel hangversenyünkről hang- és DVD-felvétel készül, kérjük, mobiltelefonjaikat kapcsolják ki. Köszönjük.

⃰

Műsorunk első részét reneszánsz, barokk és romantikus mesterek műveiből válogattuk.

Giovanni Giacomo Gastoldi a [lombardiai](http://hu.wikipedia.org/wiki/Lombardia) Caravaggióban jött a világra, 1582-ben már a [mantovai](http://hu.wikipedia.org/wiki/Mantova) Santa Barbara-templom [karmestere](http://hu.wikipedia.org/wiki/Karmester), majd haláláig a [milánói dóm](http://hu.wikipedia.org/wiki/Mil%C3%A1n%C3%B3i_d%C3%B3m) karnagya volt. Elsősorban ballettóival vált ismertté, melyeket a karneváli táncdallamokból fejlesztett ki. Az Adorate Kórus ezúttal *Ove ne vai si in fretta* *(Hová sietsz?)* című madrigálját énekli.

Vezényel: Barta Viktória

Thomas Morley angol reneszánsz zeneszerző, teoretikus, orgonaművész és mindenekelőtt az angol madrigáliskola egyik nagy alakja volt. *My Bonny Lass She Smileth* című művét 1595-ben jelentette meg, a mind olasz, mind angol szövegű, First Book of Ballets című kötetében. Ezek a kompozíciók szintén olasz mintára készültek, modelljük valószínűleg Gastoldi volt, ám Morley zeneszerzői nagyságát mutatja, hogy túlnőtt itáliai példaképein.

Következzen: *My Bonny Lass She Smileth (Az én rózsám mosolyog).*

Jacob Handl (Jákob Hándl), eredeti nevén Jacob Petelin, szlovén, reneszánsz kori szerző műve következik.  A *Virgines prudentes* (Virginész prudentész) szövege Máté evangéliumából való. Előadói apparátusát tekintve ez egy kétkórusos motetta. Mivel az Adorate Kórus létszáma nem teszi lehetővé, hogy két, nagy kórus szólaltassa meg a darabot, Handl művét ma kórus és kamara adja elő.

(Itt mondjuk el, hogy továbbra is várunk minden, énekelni szerető érdeklődőt, aki kedvet érez, hogy csatlakozzon az Adorate Kórushoz.)

A kamarakórus énekesei: Hasznosi Judit, Kollát Mari, Bondi Judit és Wachner Jusztina. Fogadják őket szeretettel.

Műsorunk következő számaként egy Monteverdi-madrigál csendül fel. Bár Claudio Monteverdi ma elsősorban mint operaszerző él a köztudatban, a mester egész életművét végigkísérte a madrigál műfaja: 1587 és 1638 között összesen nyolc madrigálgyűjteménye jelent meg. A most következő, *Quel augellin che canta (Milyen madárka énekel)* című kórusmű a negyedik, 1603-ban kiadott kötetben látott napvilágot, mely összesen 20, ötszólamú madrigált tartalmaz, Torquato Tasso, a híres barokk költő szövegeire.

Kalandozzunk tovább, a 19. századba. Műsorunk első felét egy olyan művel zárjuk, amely bár a késő romantika korában keletkezett, a reneszánsz forma- és dallamkincséből merít. Szerzője, Charles Villiers Stanford 1852-ben született, Dublinban. A cambridge-i Trinity College orgonistája, a Királyi Zenekollégium alapító, zeneszerzés-professzora volt. Diákjai közül sokan világhírnévre tettek szert, hírnevükkel mesterüket is túlszárnyalták. Gustav Holst, Ralph Waughan Williams, Edward Elgar és a talán a legismertebb, száz éve született Benjamin Britten.

*Shall we go dance?* *(Járjuk a táncot)* című madrigálját a reneszánsz kori könnyedség és egy csipetnyi pikantéria jellemzi.

Az Adorate Kórus mindig is szívesen kísérletezett újdonságokkal, lehetőségéhez mérten kalandozott számos zenei területre, próbált ki új formákat, műfajokat. Ilyen újdonság együttesünk életében a kamaraéneklés, mellyel mai koncertünkön lépünk első alkalommal Önök elé. Hangversenyünk közjátékaként kérjük, fogadják szeretettel az Adorate Kórus tagjaiból szerveződött kamaraegyütteseket, melyek négy művet adnak elő.

Elsőként Thomas Weelkes *Cease sorrows now* *(Elmúlik a bánat)* című madrigálja hangzik el, ami a szerző 1597-ben megjelent, *Madrigálok három, négy, öt és hat hangra* című kötetében látott napvilágot.

Előadja: Kovács Andrea, Szeles Anikó, Bondi Judit, Faragó Kamilla, Rév Gábor és Kólya Gábor.

Claudio Monteverdi első madrigálgyűjteményében könnyed, pasztorális szövegek megzenésítésével találkozhatunk. A darabok a rövid lélegzetű, ritmikailag egységes canzonetta stílusban készültek. A most következő, *Su, su, su pastorelli* *(Fel, fel, ti kedves pásztorok)* című madrigálja is a pásztori idillt jeleníti meg.

Előadja: Kereszturi Antónia, Hasznosi Judit, Szeles Anikó, Bondi Judit, Kadok Erzsébet és Faragó Kamilla.

Robert Schumann a [romantikus zene](http://hu.wikipedia.org/w/index.php?title=Romantikus_zene&action=edit&redlink=1) egyik legkiemelkedőbb és legnépszerűbb alakja, zongoraművek, szimfóniák, dalok, kamaradarabok szerzője. Pályatársaihoz hasonlóan sokat merített elődei, Bach (Bah), Haydn, Beethoven és barátai, Schubert, Mendelssohn, Liszt Ferenc művészetének tanulmányozásából. Lelkes cikkeket írt Berliozról, Chopinről és a hazánkban is koncertező Johannes Brahmsról. Számos új színnel gazdagította a romantikát, de mindvégig a klasszikus hagyományok megőrzésére törekedett.

Schumann *Die Rose stand im Tau* *(A rózsán harmat csillogott)* című művét ma Kovács Andrea, Hasznosi Judit, Szeles Anikó, Henter Ágnes, Faragó Kamilla és Kollát Mari énekli.

Claudin de Ser­mi­sy, a fran­cia chan­so­no­k mestere most következő madrigáljával visszaröpít minket a 16. szá­zad­ba. Négyszólamú, homofon szerkesztésű mad­ri­gál­ja lágy ér­zel­mes­séggel, vá­gya­ko­zással szól a földi szerelem élményeiről. Mai műsorunk utolsó kamaradarabja Sermisy *Tant que vivrai*  *(Amíg életem virágjában vagyok)* című műve. A kamaraegyüttes tagjai: Kovács Andrea, Szeles Anikó, Bondi Judit, Kollát Mari, Rév Gábor és Kólya Gábor.

A 20. század zenei kincseinek előadását rendkívül megnehezíti, hogy a szerzők elhunyta után 70 évig a művek nyilvános megszólaltatása után jogdíjat kell fizetni. Nincs ez másként az Adorate Művészeti Egyesület által szervezett koncertek esetében sem. Mi mégsem szeretnénk lemondani többek között közt Bartók Béla, Kodály Zoltán, Bárdos Lajos műveinek előadásáról. Kérjük, amennyiben módjukban áll, adományaikkal támogassák ezt a törekvésünket. Gyűjtőládánkat a kijárat mellett helyeztük el.

\*

Évfordulós hangversenyünket női kari darabokkal folytatjuk.

Gabriel Fauré [Claude Debussy](http://hu.wikipedia.org/wiki/Claude_Debussy) mellett a [20. század](http://hu.wikipedia.org/wiki/20._sz%C3%A1zad) első évtizedeinek egyik legnagyobb francia komponistája volt. Finom és visszafogott stílusával, dalaiban, zongoradarabjaiban, kamaraműveiben kiemelkedő mester volt. Honfitársai a francia zenei géniusz egyik legjellegzetesebb képviselőjét látták benne. Az Adorate Kórus női kara ma Fauré *Ave Maria* és *Maria Mater gratiae*  című műveit adja elő.

Vezényel Barta Viktória.

Közreműködik: Horváth Zsolt.

Furcsa fintora a sorsnak, hogy Mendelssohn neve csaknem feledésbe merült halála után, az életében kiadott 72 és 49 posztumusz műve közül is csak keveset mutattak be. Reneszánsza [1959](http://hu.wikipedia.org/wiki/1959)-ben kezdődött, amikor születésének 150. évfordulójáról emlékezett meg a világ.

Mendelssohn soha nem volt merész újító, arra törekedett, hogy a klasszicizmus és a romantika éles ellentéteit kiküszöbölje, s hogy hidat verjen közöttük, klasszikus külső keretbe foglalva a romantikus tartalmat. Zenéjébe érzelmes dallamosság és könnyed játékosság vegyül.

Az Adorate Kórus nő kara Mendelssohn *Három motetta* című művének két tételét adja elő, amelyek címe *Laudate pueri* (Áldjátok az Urat) és *Veni Domine* (Jövel, Urunk).

Vezényel: Barta Viktória.

Közreműködik: Horváth Zsolt.

Az utolsó mű elhangzása előtt szeretnénk megköszönni Újpest önkormányzatának, hogy ez évben is lehetővé tette, évfordulós hangversenyünket a Városháza dísztermében tartsuk meg, illetve az Újpesti Művelődési Központ Ady Endre Művelődési Házának, hogy helyet ad kóruspróbáinknak. Köszönetet mondunk családtagjainknak, barátainknak és mindenkinek, akinek része volt abban, hogy mai koncertünk létrejöhetett.

­\*

Franz Schubert a 19. század legtehetségesebb komponistái közé tartozik, őt tartják az első német romantikus zeneszerzőnek. Szegény sorsa, halálos betegsége, be nem teljesült szerelme mind hatással voltak szenvedélyes stílusának kialakulására.

1815 kiemelten termékeny év volt Schubert életében. Ekkor írta *G-dúr misé*jét is, mely az Adorate Kórus megalakulásának hatodik évfordulója alkalmából rendezett hangversenyünk utolsó műsorszámaként hangzik el.

Szólót énekelnek a By Heart Énekegyüttes tagjai: Barta Viktória szoprán, Bali Dániel tenor és Kókai Lénárd basszus.

Vezényel: Hasznosi Judit és Barta Viktória.

Közreműködik: Horváth Zsolt.

Köszönöm megtisztelő figyelmüket!